KOMISIJOS REGLAMENTAS (EB) Nr. 1746/2005
2005 m. spalio 24 d.
iš dalies pakeičiantis Reglamentą (EEB) Nr. 2342/92 dėl kilmės sertifikato pateikimo norint gauti eksporto grąžinamąsias išmokas už grynaveisles veislines gyvulių pateles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą Nr. 1254/1999 dėl bendro galvijienos rinkos organizavimo (1), ypač į jo 31 straipsnio 4 dalį ir į jo 33 straipsnio 12 dalį,
kadangi:
(1)
1992 m. rugpjūčio 7 d. Komisijos reglamento (EEB) Nr. 2342/92 dėl grynaveislių veislinių galvijų importo iš trečiųjų šalių ir eksporto grąžinamųjų išmokų skyrimo, panaikinančio Reglamentą (EEB) Nr. 1544/79 (2), 3 straipsnyje nurodytos sąlygos, kuriomis skiriamos grąžinamosios išmokos už grynaveisles veislines gyvulių pateles. Viena iš šių sąlygų - atlikus muitinės eksporto formalumus, pateikti kilmės sertifikatą.
(2)
Kai kurie reikalavimai dėl kilmės sertifikato turinio pakartoti Reglamento (EEB) Nr. 2342/92 3 straipsnio a punkte. Pastarieji apibrėžti Komisijos sprendimo 86/404/EEB (3), panaikinto ir pakeisto 2005 m. gegužės 17 d. Komisijos sprendimu 2005/379/EB dėl grynaveislių veislinių galvijų spermos, kiaušialąsčių ir embrionų kilmės pažymėjimų ir juose nurodytinos informacijos (4), nuostatose.
(3)
Kai kurie kilmės sertifikato turinio reikalavimai patikslinti sprendimu 2005/379/EB. Todėl nuostatos dėl kilmės sertifikato turinio, taikytinos skiriant grynaveislių veislinių galvijų eksporto grąžinamąsias išmokas, turi būti pritaikytos prie minėto sprendimo.
(4)
Todėl reikėtų atitinkamai iš dalies pakeisti Reglamentą (EEB) Nr. 2342/92.
(5)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2342/92 3 straipsnio 1 dalies a punktas pakeičiamas taip:
„a)
pagal Komisijos sprendimo 2005/379/EB (5) 2 straipsnio 1 dalį parengtą kilmės sertifikatą arba kitą pagal minėto straipsnio 2 dalį parengtą dokumentą;
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 24 d.